04 April 2018 00:01
Die feit is egter dat die howe in groot mate al die kwessie van universiteits-taalbeleid beslis het.
Die debat oor Afrikaans as onderrigtaal aan tradisioneel Afrikaanse universiteite bly lewendig.
Prof. Dan Kgwadi van NWU sê selfs dat die vakbond Solidariteit "Afrikaners by die verkeerde begrafnis laat huil" en "paranoia veroorsaak" , aangesien Afrikaans in die universiteit se veeltalige konteks steeds gelyk sal wees aan ander tale.
Sy Stellenbosse ampgenoot, prof. Wim de Villiers, bevestig Afrikaans is een van die onderrigtale en die aanbod word vanweë die aanvraag voortgesit. Hy voeg by dit is om grondige pedagogiese redes en nie ideologie of identiteit nie.
Maar dié wat met hulle verskil, insluitende organisasies soos Solidariteit en Gelyke Kanse, meen Afrikaans moet sy status as primêre onderrigtaal behou. Hul agterdog dat hier 'n geleidelike wegbeweeg van Afrikaans is om mettertyd grootliks vir Engels plek te maak, word gevoed deur voorvalle by albei universiteite waar een ding in die openbaar gesê word en optrede agter die skerms of vertroulike dokumente op die teendeel dui. Dit het die geloofwaardigheid van die twee universiteite se leierskorps oor die saak in die gedrang gebring.
Die feit is egter dat die howe in groot mate al die kwessie van universiteitstaalbeleid beslis het. Tradisioneel Afrikaanse universiteite het nou die reg om hul taalbeleid aan te pas.
In die nuwe werklikheid is Kgwadi wel reg wanneer hy sê die enigste mense wat kan sorg dat Afrikaans voortbestaan, is die studente self. De Villers sinspeel ook daarop dat onderrig in Afrikaans voortbestaan omdat daar steeds 'n aanvraag is.
Registrasiepatrone dui op al hoe meer Afrikaanse studente wat – meestal vanweë praktiese redes – Engelse klasse verkies. Dit blyk dat onderriggehalte vir hulle toenemend 'n belangriker faktor as taalkeuse is. Volgens sommige is die nuwe bedeling 'n bevryding van ideologiese bagasie vir 'n taal wat nou juis sal gedy. Ander lui al die doodsklokke. Hier kom interessante eietydse geskiedenis oor ons taal.